### NN 61/2017 (28.6.2017.), Odluka o porezima Općine Podstrana

Općina Podstrana

1419

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 31. Statuta Općine Podstrana (»Službeni glasnik Općine Podstrana« broj 7/13), Općinsko vijeće Općine Podstrana, na 3. sjednici Općinskog vijeća održanoj 19. lipnja 2017. godine, donijelo je

ODLUKU

O POREZIMA OPĆINE PODSTRANA

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Podstrana.

II. VRSTE POREZA

Članak 2.

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na nekretnine.

1. Prirez porezu na dohodak

Članak 3.

Obveznici plaćanja prireza porezu na dohodak su fizičke osobe koje imaju prebivalište ili uobičajeno boravište na području Općine Podstrana, a obveznici su plaćanja poreza na dohodak prema odredbama Zakona o porezu na dohodak i Pravilnika o porezu na dohodak.

Članak 4.

Osnovica prireza porezu na dohodak iz članka 3. ove odluke je porez na dohodak utvrđen sukladno zakonu i podzakonskom aktu iz članka 3. ove Odluke.

Članak 5.

Prirez porezu na dohodak plaća se po stopi od 8%.

Prirez porezu na dohodak prihod je Proračuna Općine Podstrana.

Članak 6.

Prirez porezu na dohodak Općine Podstrana uplaćuje se na prijelazni račun poreza i prireza na dohodak Općina Podstrana broj HR65 1001 0051 7341 1200 8.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i ostala žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području općine Podstrana.

Članak 8.

Obveznik poreza na potrošnju je svaka fizička i pravna osoba koja pruža ugostiteljske usluge na području općine Podstrana.

Članak 9.

Osnovica poreza na potrošnju je prodajna cijena pića po kojoj se piće prodaje u ugostiteljskom objektu bez poreza na dodanu vrijednost (PDV).

Članak 10.

Stopa poreza na potrošnju određuje se u visini od 3% od osnovice iz članka 9. ove Odluke.

Članak 11.

Obračunska razdoblja poreza na potrošnju su od prvog do posljednjeg dana u kalendarskom mjesecu.

Ako je porezni obveznik poslovao samo tijekom dijela obračunskog razdoblja, tada je obračunsko razdoblje jednako razdoblju poslovanja.

Porezni obveznik mora za obračunsko razdoblje sam utvrditi obvezu poreza na potrošnju i iskazati je u prijavi poreza, koja, osim podataka o obvezniku poreza, sadrži i podatke o obračunskom razdoblju, osnovici poreza, stopi poreza i utvrđenoj obvezi poreza na potrošnju.

Porezni obveznik mora prijavu poreza na potrošnju dostaviti tijelu iz članka 15. ove Odluke u roku od deset dana nakon isteka obračunskog razdoblja, te u istom roku platiti obračunati i prijavljeni porez na potrošnju.

Ako porezni obveznik u propisanom roku ne podnese prijavu, porezna obveza utvrdit će se po službenoj dužnosti.

Porez na potrošnju prihod je Proračuna Općine Podstrana.

3. Porez na kuće za odmor

Članak 12.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, osim gospodarstvenih zgrada koje služe za smještaj poljoprivrednih strojeva, oruđa i drugog pribora.

Kućom za odmor smatra se i odmaralište.

Članak 13.

Porez na kuće za odmor plaćaju pravne i fizičke osobe koje su vlasnici kuća za odmor na području općine Podstrana.

Članak 14.

Porez na kuće za odmor ne plaća se:

– na kuće koje služe za obavljanje gospodarske djelatnosti,

– na kuće za odmor koje se ne mogu koristiti zbog ratnih razaranja prirodnih nepogoda (poplava, požar, potres i sl.) te zbog starosti i trošnosti,

– na kuće za odmor dok su u njima smješteni prognanici i izbjeglice,

– na odmarališta u vlasništvu jedinica lokalne i područne (regionalne) samouprave koje služe za smještaj djece do 15 godina starosti.

Članak 15.

U postupku dokazivanja statusa kuće za odmor vlasnik kuće je dužan obvezno dostaviti osobnu iskaznicu iz koje je vidljivo prebivalište vlasnika kuće, a može dostaviti i predočiti sljedeće dokaze: rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma kao i druge dokaze podobne za ocjenu i utvrđivanje vremena korištenja kuće ili stana u smislu članka 12. i članka 13. ove Odluke.

Članak 16.

Porez na kuće za odmor plaća se godišnje te po jednom kvadratnom metru korisne površine kuće za odmor iznosi 10,00 kuna.

Članak 17.

Obveznici poreza na kuće za odmor moraju Poreznoj upravi, podredno, Upravnom odjelu za proračun i financije dostaviti podatke o kućama za odmor, tj. mjesto gdje se nalaze objekti te korisnu površinu istih, do 31. ožujka godine za koju se utvrđuje porez na kuću za odmor ili u roku od 15 dana od kada je promjena nastala.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

Porez na kuće za odmor prihod je Proračuna Općine Podstrana.

4. Porez na nekretnine

Članak 18.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća Općine Podstrana, sukladno Zakonu o lokalnim porezima.

III. NADLEŽNOST I PRIMJENA PROPISA

Članak 19.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 1., 2. i 3. ove Odluke obavljat će Ministarstvo financija – Porezna uprava.

Članak 20.

Porezni obveznik dužan je Ministarstvu financija – Poreznoj upravi dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 2. i 3. u roku od 15 dana od nastale promjene.

Članak 21.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 22.

Danom stupanja na snagu ove Odluke prestaje važiti Odluka o općinskim porezima Općine Podstrana (»Službeni glasnik Općine Podstrana« broj 24/2014).

Članak 23.

Odredbe članka 12. – 17. ove Odluke prestaju važiti 1. siječnja 2018. godine.

Članak 24.

Ova Odluka objavit će se u »Narodnim novinama« i »Službenom glasniku Općine Podstrana«, a stupa na snagu 1. srpnja 2017. godine.

Klasa: 021-05/17-01/8

Urbroj: 2181/02-1-17-14

Podstrana, 19. lipnja 2017.

Predsjednik
 Općinskog vijeća
 prof. dr. sc. Jugoslav Bagatin, v. r.